**Dôvodová správa**

# Všeobecná časť

Návrh zákona, ktorým sa dopĺňa zákon č. 296/2020 Z. z. o 13. dôchodku a o zmene a doplnení niektorých zákonov (ďalej len „návrh zákona“) sa predkladá z dôvodu skoršej a čiastočnej kompenzácie zvýšených finančných nákladov poberateľov dôchodkov, ktoré sú spôsobené rastom cien.

Súčasne účinný valorizačný mechanizmus pre dôchodkové dávky zohľadňuje rast spotrebiteľských cien za domácnosti dôchodcov za I. polrok predchádzajúceho roka. V roku 2022 boli prostredníctvom tohto mechanizmu zvýšené dôchodkové dávky o 1,3 %. Vývoj spotrebiteľských cien však zaznamenal výrazný medziročný nárast najmä v II. polroku 2021 (v priemere 4,6 %) a v januári 2022 dokonca inflácia za domácnosti dôchodcov dosiahla medziročnú hodnotu 9,1 %. Zvýšenie dôchodkových dávok v januári 2022 teda výrazne zaostáva za inflačným vývojom v II. polroku 2021 a v januári 2022, čím klesá schopnosť dôchodcov zaplatiť svoje výdavky za tovary a služby. S cieľom zmiernenia dopadu zdražovania a vzhľadom k tomu, že výrazný rast spotrebiteľských cien sa do valorizačného mechanizmu zvyšovania dôchodkových dávok premietne až v roku 2023, navrhujeme ako kompenzáciu tohto oneskorenia vyplatiť  v júli 2022 dôchodcom sumu 13. dôchodku v zásade v jeho polovičnej výške.

Navrhuje sa nové kreovanie nároku na 13. dôchodok pre všetkých poberateľov dôchodku v júli 2022 s tým, že ak sa poberateľom dôchodku bude dôchodok vyplácať aj v novembri 2022, nárok na 13. dôchodok im vznikne aj v novembri 2022. Suma 13. dôchodku v júli 2022 sa navrhuje určiť ako polovica sumy 13. dôchodku určeného podľa vzorca v zákone, Do úhrnu dôchodkových príjmov na účely určenia sumy 13. dôchodku na ktorý vznikne nárok v júli 2022 vstupujú sumy aktuálnych dôchodkových príjmov. Ak poberateľovi dôchodku vznikne nárok na 13. dôchodok aj v novembri 2022, navrhuje sa, aby suma jeho 13. dôchodku bola určená ako rozdiel sumy 13. dôchodku, na ktorú by mal poberateľ dôchodku nárok podľa súčasnej platnej právnej úpravy a sumy vyplateného 13. dôchodku v júli 2022.

Návrh zákona má negatívne vplyvy na rozpočet verejnej správy, pozitívne sociálne vplyvy a nemá vplyvy na podnikateľské prostredie, vplyvy na životné prostredie, na informatizáciu spoločnosti a na manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky a zákonmi, ako aj s medzinárodnými zmluvami, ktorými je Slovenská republika viazaná a súčasne je v súlade s právom Európskej únie.

**Doložka**

**vybraných vplyvov**

**A.1. Názov materiálu:** Návrh zákona, ktorým sa dopĺňa zákon č. 296/2020 Z. z. o 13. dôchodku a o zmene a doplnení niektorých zákonov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, | x |  |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti\* |  | x |  |
| 6. Vplyv na manželstvo, rodičovstvo a rodinu |  | x |  |

**\*** *Vyplatenie 13. dôchodku v júli 2022 a v novembri 2022 všetkým poberateľom dôchodkových dávok si vyžiada minimálne zmeny informačného systému Sociálnej poisťovne.*

**A.3. Poznámky**

*Novelou zákona č. 296/2020 Z. z. o 13. dôchodku a o zmene a doplnení niektorých zákonov v znení neskorších predpisov sa navrhuje vyplatenie 13. dôchodku v dvoch splátkach, a to v júli a v novembri 2022 z rozpočtovej kapitoly Ministerstva práce, sociálnych vecí a rodiny Slovenskej republiky v celkovej výške cca 303,6 mil. eur (z toho cca 150,6 mil. eur na výplatu 13. dôchodku v júli 2022 a cca 153,0 mil. eur na výplatu 13. dôchodku v novembri 2022). Z dôvodu, že časť 13. dôchodku bude vyplatená v júli 2022, budú výdavky vyššie o cca 2,5 mil. eur v porovnaní so súčasným právnym stavom, pretože časť poberateľov 13. dôchodku, na ktorý vznikne nárok v júli 2022, by nárok v novembri 2022 vôbec nemala. Uvedené 2,5 mil. eur sú súčasťou výdavkov na 13. dôchodok, ktoré budú vyplatené v júli 2022 vo výške 150,6 mil. eur, z toho 0,5 mil. sú administratívne náklady na výplatu. Finančné zdroje na predmetnú úpravu sú zabezpečené v schválenom rozpočte verejnej správy na roky 2022 až 2024 v limitoch kapitoly Ministerstva práce, sociálnych vecí a rodiny Slovenskej republiky.*

*Pozitívne sociálne vplyvy sa predpokladajú z dôvodu vyplatenia trinásteho dôchodku poberateľom dôchodkových dávok v polovičnej sume v predstihu, a to v júli 2022 s očakávanou priemernou sumou cca 104,80 eura. Počet poberateľov dôchodkových dávok odhadujeme na úrovni cca 1,44 mil. osôb.*

*Návrh zákona nebude mať žiaden vplyv na životné prostredie a na manželstvo, rodičovstvo a rodinu.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*

**DOLOŽKA ZLUČITEĽNOSTI**

**návrhu zákona s právom Európskej únie**

1. **Navrhovateľ zákona:** poslanec Národnej rady Slovenskej republiky .........
2. **Názov návrhu zákona:** Návrh zákona, ktorým sa dopĺňa zákon č. 296/2020 Z. z. o 13. dôchodku a o zmene a doplnení niektorých zákonov.
3. **Predmet návrhu zákona je upravený v práve Európskej únie:**
   1. v primárnom práve, a to

*čl. 151 a 153 Zmluvy o fungovaní Európskej únie (Ú. v. EÚ C 83, 30. 3. 2010),*

* 1. v sekundárnom práve, a to
* *Nariadenie (ES) Európskeho parlamentu a Rady 883/2004 z 29. apríla 2004 o koordinácii systémov sociálneho zabezpečenia (Ú. v. EÚ L 166, 30.4.2004; Mimoriadne vydanie Ú. v. EÚ, kap. 5/zv. 5) v platnom znení, gestor: MPSVR SR,*
* *Nariadenie Európskeho parlamentu a Rady (ES) č. 987/2009 zo 16. septembra 2009, ktorým sa stanovuje postup vykonávania nariadenia (ES) č. 883/2004 o koordinácii systémov sociálneho zabezpečenia (Ú. v. EÚ L 284, 30.10.2009) v platnom znení, gestor: MPSVR SR,* 
  1. judikatúre Súdneho dvora Európskej únie

*nie je upravená.*

1. **Záväzky Slovenskej republiky vo vzťahu k Európskej únii:**
   1. Lehota na prebranie príslušného právneho aktu Európskej únie, príp. aj osobitná lehota účinnosti jeho ustanovení

*bezpredmetné,*

* 1. Informácia o začatí konania v rámci „EÚ Pilot“ alebo o začatí postupu Európskej komisie, alebo o konaní Súdneho dvora Európskej únie proti Slovenskej republike podľa čl. 258 a 260 Zmluvy o fungovaní Európskej únie v jej platnom znení, spolu s uvedením konkrétnych vytýkaných nedostatkov a požiadaviek na zabezpečenie nápravy so zreteľom na nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie

*bezpredmetné,*

* 1. Informácia o právnych predpisoch, v ktorých sú uvádzané právne akty Európskej únie už prebrané, spolu s uvedením rozsahu ich prebrania, príp. potreby prijatia ďalších úprav

*bezpredmetné.*

1. **Návrh zákona je zlučiteľný s právom Európskej únie:** *úplne.*

# B. Osobitná časť

**K Čl. I**

**K § 12 odseku 1 a 2**

V roku 2022 sa navrhuje špeciálna právna úprava 13. dôchodku, a to tak, aby v roku 2022 vznikol poberateľom dôchodku nárok na 13. dôchodok nielen v novembri, ale aj v júli. Súčasne sa navrhuje v roku 2022 určiť sumu 13. dôchodku tak, aby 13. dôchodok, na ktorý vznikol nárok v júli 2022 predstavoval polovicu sumy 13. dôchodku určeného podľa vzorca v zákone. Do úhrnu dôchodkových príjmov na účely určenia sumy 13. dôchodku, na ktorý vznikne nárok v júli 2022, vstupujú sumy dôchodkových príjmov, ktorých výška je aktuálna pre posúdenie nároku na 13. dôchodok v júli 2022.

**K § 12 odseku 3**

V súvislosti s prepočtom dôchodkov vyplácaných z cudziny a dávkou vyplácanou z cudziny, ktorá je obdobná vyrovnávaciemu príplatku, potrebných na určenie sumy 13. dôchodku v júli 2022, ktoré sa poberateľovi dôchodku vyplácajú v cudzej mene, sa navrhuje použiť referenčný výmenný kurz určený a vyhlásený Európskou centrálnou bankou alebo Národnou bankou Slovenska, platný k 1. máju 2022.

**K § 12 odseku 4**

Navrhuje sa, aby bol 13. dôchodok vyplatený poberateľom dôchodkov v deň splatnosti dôchodku v júli 2022.

**K § 12 odseku 5**

V prípade dôchodkov vyplácaných z cudziny a dávky vyplácanej z cudziny, ktorá je obdobná vyrovnávaciemu príplatku sa navrhuje, aby jeho poberateľ mesačnú sumu naposledy vyplateného dôchodku a dávky oznámil najneskôr do 5. júna 2022 príslušnému orgánu spôsobom ním určeným.

**K § 12 odseku 6**

Navrhuje sa, aby sa na 13. dôchodok, na ktorý vznikne nárok v júli 2022, v zásade vzťahovala štandardná právna úprava poskytovania 13. dôchodku, ktorá je v súčasnosti platná a účinná.

**K § 13 odseku 1**

Ďalej sa navrhuje, aby suma 13. dôchodku, na ktorú vznikne nárok v novembri 2022, bola vypočítaná ako rozdiel sumy 13. dôchodku určenej podľa súčasnej právnej úpravy, na ktorú by mal poberateľ dôchodku nárok a sumy vyplateného 13. dôchodku v júli 2022. Konštrukcia určenia sumy 13. dôchodku v júli a v novembri 2022 sa navrhuje tak, aby bola zachovaná v zásade suma 13. dôchodku, na ktorý by mal nárok poberateľ dôchodku podľa súčasnej právnej úpravy v novembri 2022.

**K § 13 odseku 2**

V súvislosti s nepredvídateľnými okolnosťami akými sú napríklad zánik nároku, na tú ktorú dôchodkovú dávku konkrétneho poberateľa dôchodku, sa navrhuje, aby v prípade, ak má suma 13. dôchodku v novembri 2022 zápornú alebo nulovú hodnotu, nárok na výplatu 13. dôchodok nevznikol.

**K Čl. II**

Účinnosť novely zákona sa navrhuje 1. júna 2022.